અત્યારે ભાજપનો સાથ લેવાની જરૂર નથી અને ભાજપને બે ગાળો દઈને ઔવેસીની સાથે સમજૂતી કરવાની તક ઊભી રહે છે. ઔવેસી પણ સત્તાધીશ પક્ષની સાથે રહેવામાં શાણપણ સમજી શકે છે. તેથી જ કેસીઆરે વહેલી ચૂંટણી કરવાનું નક્કી કર્યું છે. કેસીઆરે બીજા પક્ષોને એ રીતે પણ ચોંકાવ્યા છે કે તેમણે વિધાનસભાને વિખેરી નાખવાની ગુરુવારે જાહેરાત કર્યા બાદ તરત જ 105 ઉમેદવારોની યાદી પણ જાહેર કરી દીધી છે. ચૂંટણી માટેની તેમની તૈયારીઓ પૂર્ણ થઈ ગઈ છે. તેમની વિશાળ સભાઓનું આયોજન થઈ ગયું છે. રાજીનામું આપ્યાના બીજા દિવસે શુક્રવારે હુસ્નાબાદમાં ‘પ્રજા આર્શીવાદ સભા’નું આયોજન કરીને ચૂંટણી પ્રચારની શરૂઆત પણ કરી દીધી છે.